Diari Oficial de la Generalitat Valenciana


Sumari del DOGV 2851, del 18-10-1996 (1996/839591)

DECRET 180/1996, de 2 d'octubre de 1996, del Govern Valencià, sobre retribucions del personal de les institucions sanitàries de la Conselleria de Sanitat i Consum.
-------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1996/10/02/180/dof/vci/html**

### Dades del document

Número de DOGV
:   2851

Data del DOGV
:   18-10-1996

Secció del DOGV
:   DISPOSICIONS GENERALS

Número del document
:   1996/839591


Data del document
:   02-10-1996

Organisme emissor
:   Conselleria d'Economia i Hisenda

Tipus de document
:   Decret

Correcció d'errades

Anàlisi jurídica

DECRET 180/1996, de 2 d'octubre de 1996, del Govern Valencià, sobre retribucions del personal de les institucions sanitàries de la Conselleria de Sanitat i Consum.   
El Reial Decret-Llei 3/1987, d'11 de setembre, va establir el sistema retributiu que regeix el personal estatutari, i va incloure-hi el complement específic com a concepte per a retribuir les condicions particulars d'alguns llocs de treball en atenció a la seua especial dificultat tècnica, dedicació, responsabilitat, incompatibilitat, perillositat o penositat.  
Posteriorment, el Decret 169/1990, de 15 d'octubre, del Govern Valencià, sobre retribucions del personal dependent del Servei Valencià de Salut, va establir dues classes de complement específic. Amb la primera classe es retribuïa l'especial dificultat tècnica, la dedicació, la responsabilitat, la perillositat i la penositat, i en va quedar exclòs el factor exclusivitat, que va ser l'element bàsic per determinar l'altra modalitat, junt amb la resta dels anomenats. D'altra banda, el decret va suprimir el concepte retributiu de productivitat fixa.  
La sentència de 18 d'octubre de 1995, de la sala tercera contenciosa administrativa del Tribunal Suprem va declarar nul el Decret 169/1990. No obstant això, es pot considerar que perviu en la pràctica l'essència del contingut, sobre tot pel que fa a la supressió del complement de productivitat fixa, a l'empara de l'acord del Govern Valencià d'idèntica data que la norma anul·lada, el qual va donar cobertura a les retribucions fixades, que d'altra banda, eren l'aplicació i els desplegament del que preveu el Reial Decret-Llei 3/1987.  
En compliment de l'esmentada sentència del Tribunal Suprem, el Govern Valencià dicta avui un decret que deixa sense cap efecte el Decret 169/1990. Aquest fet comporta la necessitat de promulgar una norma substitutiva, que cobrisca el buit que es produiria sobre les retribucions establertes per al personal de les institucions sanitàries de la Conselleria de Sanitat i Consum.  
Aquest decret parteix d'una diferent concepció del complement específic, de manera que, respectant escrupolosament les quantitats que el personal percep fins ara, s'estableix segons el model de dedicació al servei, i no relacionat amb la dedicació en règim exclusiu al sector públic. Això possibilita la realització de jornades de vesprada per part del personal facultatiu i és, òbviament, més rendible per a l'administració sanitària, i més estimulant des del punt de vista professional per a aquest personal.  
El decret es dicta supeditat al que en el seu moment puga resultar de l'aprovació de les futures llistes de llocs de treball de les institucions sanitàries de la Conselleria de Sanitat i Consum, l'elaboració de les qual ja s'ha començat, però necessita un grau major de reflexió i de tranquil·litat. Lògicament, estarà condicionat també al que establisca una llei de les Corts Valencianes, reguladora dels diferents aspectes del personal estatutari, el projecte de la qual pretén aprovar el Govern tan aviat com siga possible, amb el respecte a la legislació bàsica de l'estat en la matèria.  
D'acord amb tot això, i després d'haver-se negociat en la Mesa Sectorial de Sanitat, i segons el que preveu l'article 32.b) de la Llei 9/1987, de 12 de juny, d'òrgans de Representació, Determinació de les Condicions de Treball i de Participació del Personal al Servei de les Administracions Públiques, en la redacció donada per la Llei 7/1990, de 19 de juliol, examinat l'informe de la Conselleria de Presidència, i a proposta dels consellers d'Economia i Hisenda i de Sanitat i Consum, després de la deliberació del Govern Valencià, en la reunió de 2 d'octubre de 1996,  
DECRETE  
Article 1. àmbit d'aplicació  
Aquest decret s'aplicarà al personal de la Conselleria de Sanitat i Consum a què fa referència l'article 1 del Decret 71/1989, de 15 de maig, del Govern Valencià.  
Article 2. Retribucions del personal a qui no s'aplica el Reial Decret-Llei 3/1987, d'11 de setembre  
El personal funcionari i laboral a què fa referència l'anterior article percebrà, quan entre en vigor aquest decret, les retribucions que estableix l'annex.  
Article 3. Règim retributiu del personal inclòs en l'àmbit d'aplicació del Reial Decret-Llei 3/1987, d'11 de setembre  
1. D'acord amb el que estableix el Reial Decret-Llei 3/1987, el personal estatutari de les institucions sanitàries de la Conselleria de Sanitat i Consum, només rebrà retribucions pels conceptes previstos en aquest article.  
2. Són retribucions bàsiques d'aquest personal:  
a) El sou, que serà igual per a tot el personal de cada un dels grups de classificació al qual fa referència l'article 3 del reial decret-llei esmentat.  
b) Els triennis, que consisteixen en una quantitat igual per a cada un dels grups de classificació, per cada tres anys de servei.  
c) Les pagues extraordinàries, que són dues a l'any, per un import mínim, cada una, d'una mensualitat de sou i de triennis, i seran pagades en els mesos de juny i desembre.  
3. Són retribucions complementàries  
a) El complement de destinació que correspon al nivell del lloc que s'ocupa.  
b) El complement específic, destinat a retribuir les condicions particulars que es poden donar en els llocs de treball, si hi concorren alguns o la totalitat dels factors següents: dificultat tècnica, dedicació, responsabilitat, incompatibilitat, perillositat o penositat, tots de caràcter especial. En cap cas es pot assignar més d'un complement específic a cada lloc de treball.  
c) El complement de productivitat, destinat a remunerar el rendiment especial, l'interès o la iniciativa dels titulars dels diferents llocs de treball, i també la participació en programes o en actuacions concretes. La determinació individual de la quantia es farà dins de les dotacions pressupostàries acordades prèviament i d'acord amb la normativa. Les quantitats que percebrà cada persona per aquest concepte són de públic coneixement del personal de cada institució sanitària, i també dels representants sindicals.  
d) El complement d'atenció continuada, destinat a remunerar el personal que atén els malalts de manera continuada fins i tot fora de la jornada establerta, d'acord amb les quanties aprovades pel Govern Valencià.  
e) Les indemnitzacions per raó del servei i la resta de conceptes que legalment correspon indemnitzar.  
Article 4. Retribucions del personal inclòs en l'àmbit d'aplicació del Reial Decret-Llei 3/1987, d'11 de setembre  
Les retribucions que es percebrà en l'exercici 1996, el personal estatutari de les institucions sanitàries de la Conselleria de Sanitat i Consum, figuren en l'annex d'aquest decret.  
Article 5. Normes específiques d'aplicació al personal mèdic estatutari, exclòs el personal de quota i de zona no integrat  
1. Als llocs de treball ocupats pel personal al qual fa referència aquest article se'ls assignarà un complement específic, amb la denominació A, B o C.  
2. El complement específic A retribueix les condicions especials de determinats llocs de treball, atenent l'especial dificultat tècnica, responsabilitat, perillositat o penositat.  
3. El complement específic B retribueix, a més de les circumstàncies del lloc de treball esmentades per al complement específic A, la dedicació exclusiva a la sanitat pública, amb la renúncia a qualsevol altra activitat pública o privada, en els termes que estableixen la Llei 53/1984, de 26 de desembre, i altres normes d'aplicació.  
El règim de prestació de jornada d'aquest personal serà, indistintament, de matí o vesprada.  
4. El complement específic C retribueix, a més de les circumstàncies del lloc de treball esmentades per al complement específic A, l'obligatorietat d'exercir-lo, en els casos que siga requerit, mitjançant la realització com a màxim de sis vesprades al mes, en un horari de 14 a 21 hores, en substitució de la jornada de matí, i sense que això signifique un augment de la jornada mensual de treball establerta. Els dies que s'haja de fer aquesta jornada de vesprada seran fixats per la direcció mèdica del centre, a iniciativa d'aquesta o a proposta motivada del cap del servei, oït el corresponent òrgan col·legiat d'assessorament.  
La realització de jornades de vesprada previstes en el paràgraf anterior s'establirà amb una anticipació mínima trimestral i per un termini determinat.  
5. L'activitat desplegada durant la jornada establerta per als complements específics previstos en aquest article no inclourà la realització de guàrdies mèdiques.  
Article 6. Normes específiques d'aplicació a la resta del personal estatutari que presta serveis en les institucions sanitàries  
Els llocs de treball ocupats pel personal al qual fa referència aquest article se'ls assignarà un complement específic, amb la denominació A o B i amb les condicions i requisits previstos en els números 2 i 3 de l'article 5.  
Article 7. Altres normes d'aplicació a les retribucions complementàries del personal estatutari de les institucions sanitàries  
1. Les quanties mensuals del complement de destinació, en catorze pagues, seran les que consten en l'annex d'aquest decret, per a cada categoria i lloc de treball.  
2. El personal sanitari no facultatiu i no sanitari percebrà durant els períodes de gaudi de les vacances anuals reglamentàries el prorrateig de les quantitats que haja percebut durant els sis mesos anteriors al començament d'aquestes, pel concepte d'atenció continuada en les modalitats A i B.  
DISPOSICIONS ADDICIONALS  
Primera  
1. El personal que comprèn l'àmbit d'aplicació de l'article 5 que amb anterioritat a l'entrada en vigor d'aquest decret tingués assignat el complement específic A, podrà optar a la concessió del complement específic C amb caràcter fix. En correspon l'autorització al conseller de Sanitat i Consum, i comportarà l'increment de les retribucions.  
El personal que haguera exercit l'opció prevista en el paràgraf anterior podrà optar, voluntàriament, a la concessió, una altra vegada, del complement específic A. En correspon al conseller de Sanitat i Consum l'autorització, i comportarà la consegüent disminució de les retribucions.  
2. El personal que comprèn l'àmbit d'aplicació de l'article 5 que amb anterioritat a l'entrada en vigor d'aquest decret tingués assignat el complement específic B, podrà sol·licitar la percepció del complement específic A o el C, tal com han quedat definits en els apartats 2 i 4 de l'article 5. En correspon l'autorització al conseller de Sanitat i Consum, i és necessària la renúncia expressa a la diferència retributiva entre el complement específic B i l'escollit, amb la disminució, consegüentment, de les retribucions.  
3. Les facultats d'opció considerades en el números precedents tendiran a la progressiva implantació i generalització del complement específic C. El conseller de Sanitat i Consum dictarà les normes oportunes per a la posada en pràctica d'aquesta disposició i per establir el termini per a l'exercici de l'esmentada opció.  
4. Atès que la modernització del sistema sanitari és essencial per al seu bon funcionament, és un objectiu de gestió completar el procés d'equiparació previst en el número anterior, durant aquesta legislatura.  
Segona  
Segons que disposa l'article 6 de l'Acord de 29 d'agost de 1995, del Govern Valencià, pel qual s'aprovà l'acord subscrit entre la Conselleria de Sanitat i Consum i la Confederació Estatal de Sindicats Mèdics-Comunitat Valenciana, sobre aspectes retributius i altres condicions de treball del personal facultatiu d'assistència especialitzada, a partir de l'entrada en vigor d'aquest decret s'incrementa en 1/6 el valor de l'hora de guàrdia que es percep actualment, i desapareixen, en conseqüència, els prorratejos anuals que preveu l'Acord del Govern Valencià, de 7 de juny de 1994.  
DISPOSICIONS TRANSITòRIES  
Primera  
Les retribucions fixades en aquest decret mantindran la seua vigència fins que amb caràcter definitiu s'aproven les llistes de llocs de treball del personal de les institucions sanitàries de la Conselleria de Sanitat i Consum.  
Segona  
El personal sanitari no facultatiu amb destinació en els centres d'especialitats i la resta d'institucions obertes podrà accedir voluntàriament a l'equiparació de les seues retribucions respecte d'aquelles que percep la persona destinada en els hospitals de la mateixa categoria i lloc de treball, i modificarà les actuals condicions de prestació de serveis de la manera següent:  
a) Passarà a fer una jornada idèntica a la legalment establerta amb caràcter general per al personal estatutari.  
b) Mantindrà la destinació en la localitat en què està situada la institució on presta els serveis, i el lloc de treball passarà a tenir la consideració de plaça adscrita a l'àrea de salut.  
Tercera  
Als llocs de treball que no són considerats en aquest decret, mentre s'elaboren les llistes dels llocs de treball als quals s'ha fet esment en la disposició transitòria primera, se'ls retribuirà pels mateixos conceptes i quanties vigents amb anterioritat a l'entrada en vigor de aquesta norma.  
DISPOSICIONS FINALS  
Primera  
El conseller de Sanitat i Consum dictarà les normes necessàries per a aplicar i desplegar el que preveu aquest decret.  
Segona  
Aquesta norma entrarà en vigor el dia de la publicació en el Diari Oficial de la Generalitat Valenciana.  
València, 2 d'octubre de 1996  
El president de la Generalitat Valenciana,  
EDUARDO ZAPLANA HERNáNDEZ-SORO  
El conseller d'Economia i Hisenda,  
JOSÉ LUIS OLIVAS MARTíNEZ  
El conseller de Sanitat i Consum,  
JOAQUíN FARNóS GAUCHíA


Còpia Permalink ELI